Predkladacia  správa

k návrhu nariadenia vlády Slovenskej republiky o rozdelení niektorých obcí, o zmene názvu obce Ordzovany a o zmene a doplnení nariadenia vlády Slovenskej republiky č. 258/1996 Z.z., ktorým sa vydáva Zoznam obcí a vojenských obvodov tvoriacich jednotlivé okresy v znení neskorších predpisov

Podnet
V roku 2001 obdržalo ministerstvo vnútra žiadosti šiestich obcí o rozdelenie a zriadenie nových obcí a žiadosť jednej obce o zmenu názvu obce.	O rozdelenie obce požiadali obec Horná Potôň, okres Dunajská Streda, Trnavský kraj, obec Sládkovičovo, okres Galanta, Trnavský kraj, obec Reca, okres Senec, Bratislavský kraj, obec Podhorany, okres Nitra, Nitriansky kraj, obec Nitra, okres Nitra, Nitriansky kraj a obec Zlaté Moravce, okres Zlaté Moravce, Nitriansky kraj. O zmenu názvu obce požiadala obec  Ordzovany, okres Levoča, Prešovský kraj, ktorá navrhuje zmeniť názov obce na Ordzoviany.

Potreba
Podľa zákona Národnej rady Slovenskej republiky č. 221/1996 Z.z. o územnom  a správnom usporiadaní Slovenskej republiky v znení neskorších predpisov obec môže rozdeliť len vláda, a to formou nariadenia. Rozhodnúť o rozdelení obce môže iba so súhlasom obce a na základe stanoviska príslušného krajského úradu. Rozdelením obce zaniká rozdeľovaná obec a vznikajú nové obce s účinnosťou ku dňu vykonania všeobecných volieb do orgánov samosprávy obcí.
O navrhovaných územných zmenách možno kladne rozhodnúť len do konca roku 2001, pretože 1. januára 2002 nadobudne účinnosť zákon č. 453/2001 Z.z., ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a menia a dopĺňajú sa niektoré ďalšie zákony. Táto novela zásadným spôsobom mení podmienky uskutočnenia územných zmien obcí, vrátane problematiky rozdelenia obce. Podľa § 2a ods. 5 sa môže obec rozdeliť, len ak nové obce okrem iných zákonných kritérií, budú mať najmenej 3000 obyvateľov, čím sa zabraňuje vzniku nových obcí s nízkym počtom obyvateľov, ktoré môžu mať problémy so zabezpečovaním základných samosprávnych funkcií. Tieto nové podmienky by nesplnila ani jedna z obcí, ktoré sa hodlajú rozdeliť.
Podľa § 4 zákona Národnej rady Slovenskej republiky č. 221/1996 Z.z. musí mať každá obec alebo časť obce svoj názov, ktorý môže byť určený len v štátnom jazyku. Rozhodnúť o určení alebo o zmene názvu obce môže len vláda, a to formou nariadenia.
O zmenu názvu obce Ordzovany na Ordzoviany žiada obec na základe jeho používania od roku 1920, ako aj z dôvodu, že obec tento názov neoprávnene používa aj po roku 1973, kedy došlo ku kodifikácii spisovnej  podoby názvu na Ordzovany. 
Zásadné výhrady k zmene názvu obce Ordzovany na Ordzoviany má Názvoslovná subkomisia Terminologickej komisie Ministerstva vnútra Slovenskej republiky. So zmenou názvu nesúhlasí z odborných jazykových dôvodov, nakoľko na tvorbu názvov pozná slovenský jazyk len príponu – any. S návratom k nárečovej prípone – iany a zmenou názvu obce Ordzovany na Ordzoviany nemožno súhlasiť aj z právnych dôvodov, lebo by došlo k porušeniu ustanovenia § 3 ods. 3 písm. d) zákona Národnej rady Slovenskej republiky č. 270/1995 Z.z. o štátnom jazyku Slovenskej republiky, podľa ktorého sa úradné názvy obcí a ich častí uvádzajú v kodifikovanej podobe štátneho jazyka, t.j. v spisovnom jazyku. Zároveň by určenie takéhoto názvu bolo v rozpore s § 5 ods. 4 zákona Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky, v ktorom je ustanovená neprípustnosť názvov obcí a častí obcí, ktoré sú jazykovo nesprávne.
Z uvedených dôvodov ministerstvo vnútra odporúča vláde zaujať nesúhlasné stanovisko k zmene názvu obce Ordzovany.

Stručný obsah
Predmetom navrhovaného nariadenia vlády je rozdelenie obcí Horná Potôň, Sládkovičovo, Reca, Podhorany, Nitra a Zlaté Moravce, ako aj zmena doteraz platného názvu obce Ordzovany.

Stručné zhrnutie očakávaného dopadu
Obec Horná Potôň má štyri časti obce: 1. Benkova Potôň, 2. Čečínska Potôň, 3. Horná Potôň, 4. Horná Potôň - Lúky. Tri časti obce majú vlastné katastrálne územie, štvrtá časť obce Horná Potôň - Lúky, ktorá požiadala o rozdelenie, nemá vlastné katastrálne územie, je vzdialená od ostatných častí obce približne 10 km a žije v nej okolo 250 obyvateľov. Podľa  návrhu súpisu parciel k založeniu novej obce a jej katastrálneho územia by územie budúcej obce malo mať výmeru 4 944 123 m2. Názvoslovná subkomisia Terminologickej komisie Ministerstva vnútra Slovenskej republiky a Jazykovedný ústav Ľudovíta Štúra Slovenskej akadémie vied odporúčajú určiť novej obci namiesto zloženého názvu Horná Potôň – Lúky názov Potônske Lúky; obec s týmto návrhom súhlasí.
Obec Sládkovičovo má dve časti obce: 1. Malá Mača, 2. Sládkovičovo, ktoré majú vlastné katastrálne územia. O rozdelenie požiadala mestská časť Malá Mača, ktorá je od mestskej časti Sládkovičovo vzdialená asi 3 km a s mestom Sládkovičovo urbanisticky nesplynula. Po rozhodnutí vlády by obec Malá Mača mala 564 obyvateľov a územie obce o výmere 7 974 564 m2.
Obec Reca má dve časti obce: 1. Nový Svet, 2. Reca, ktoré majú vlastné katastrálne územia. O rozdelenie požiadala časť obce Nový Svet, ktorá je od  časti obce Reca vzdialená asi 5 km. Po rozhodnutí vlády by obec Nový Svet mala okolo 60 obyvateľov, územie obce o výmere 747 277 m2.
Obec Podhorany má tri časti obce: 1. Bádice, 2. Mechenice, 3. Sokolníky a územie obce tvoria tri katastrálne územia s rovnakými názvami. O rozdelenie požiadala časť obce Bádice s katastrálnym územím o výmere 4 111 735 m2. V časti obce žije 350 obyvateľov a je od ďalších častí obce vzdialená asi 6 km. 
Obec Nitra má štrnásť častí obce, ktoré ležia na dvanástich katastrálnych územiach. O rozdelenie požiadala mestská časť Štitáre, ktorá má vlastné katastrálne územie, urbanisticky s mestom Nitra nesplynula, ale je od mesta Nitra výrazne oddelená katastrálnym územím samostatnej obce Nitrianske Hrnčiarovce. Po rozhodnutí vlády o rozdelení by nová obec Štitáre mala 565 obyvateľov a územie obce o výmere 7 494 228 m2.
Obec Zlaté Moravce má štyri časti obce: 1. Chyzerovce, 2. Prílepy, 3. Zlaté Moravce, 4. Žitavany, ktoré ležia na piatich katastrálnych územiach. O rozdelenie požiadala mestská časť Žitavany, ktorej územie tvoria dve katastrálne územia s názvami Kňažice a Opatovce nad Žitavou. Podľa stanoviska katastrálneho odboru Okresného úradu v Zlatých Moravciach priebeh katastrálnej hranice (aj hranice obce) medzi katastrálnymi územiami Kňažice a Opatovce a katastrálnymi územiami Zlaté Moravce, Prílepy a Hoňovce je možné v teréne vytýčiť a trvalo zastabilizovať podľa platných katastrálnych predpisov. Po rozhodnutí vlády o rozdelení by nová obec Kňažice mala 1798 obyvateľov a územie obce o výmere 18 202 043 m2.
Navrhovaná právna úprava si vyžiada finančné náklady na vyhotovenie a osadenie dopravných značiek a zvislého dopravného značenia so záväznými názvami obcí v sume asi 350 000 Sk, ktoré sa uhrádzajú zo Štátneho fondu rozvoja cestného hospodárstva. Ďalšie náklady v sume približne 200 000 Sk si vyžiada založenie nového katastrálneho územia obce Potônske Lúky. Obciam by mali byť poskytnuté zo štátneho rozpočtu dotácie na výkon samosprávnych funkcií, ktorých výška, vzhľadom na nadobudnutie účinnosti nariadenia vlády koncom roku 2002, nie je teraz známa.

Ďalšie kroky, ak je predpoklad, že ich schválenie materiálu vyvolá
Schválenie materiálu nevyvolá uskutočnenie organizačných, materiálno-technických alebo personálnych zmien.

Hromadná pripomienka 300 a viac fyzických a právnických osôb, resp. sumár vyššieho počtu obsahovo príbuzných pripomienok, ak boli vznesené
K predkladanému materiálu neboli vznesené žiadne pripomienky verejnosti. 

Prerokovanie materiálu 
Materiál bol predmetom pripomienkového konania a na rokovanie vlády sa návrh nariadenia predkladá bez rozporov.

Či má byť materiál predložený inému orgánu
Materiál netreba predložiť inému orgánu.

Či je potrebné materiál prerokovať do určitého termínu.
V prípade, že materiál nebude prerokovaný a schválený vládou do 31. decembra 2001, nebude možné v súlade s platnou právnou úpravou uskutočniť rozdelenie uvedených obcí, nakoľko nadobudne účinnosť zákon č. 453/2001 Z.z., ktorým sa mení a dopĺňa zákon Slovenskej národnej rady č. 369/1990 Zb.  o obecnom zriadení v znení neskorších predpisov a menia a dopĺňajú sa niektoré ďalšie zákony a jednotlivé obce nespĺňajú podmienky ustanovené v zákone na vykonanie navrhovaných územných zmien.

Dôvod nesprístupnenia, ak materiál nemožno sprístupniť podľa zákona.
Materiál nepodlieha nesprístupňovaniu podľa zákona.